Proposta għal DEĊIŻJONI TAL-KUNSILL li temenda d-Deċiżjoni (2008/203/KE) tat-28 ta' Frar 2008 li timplimenta r-Regomament (KE) Nru 168/2007 fir-rigward tal-adozzjoni ta' Qafas Pluriennali għall-Aġenzija tal-Unjoni Ewropea għad-Drittijiet Fundamentali għall-2007-2012 /* KUMM/2010/0708 finali - APP 2010/0347 */





[pic] | IL-KUMMISSJONI EWROPEA | Brussel 2.12.2010 KUMM(2010) 708 finali 2010/0347 (APP) Proposta għal DEĊIŻJONI TAL-KUNSILL li temenda d-Deċiżjoni (2008/203/KE) tat-28 ta' Frar 2008 li timplimenta r-Regomament (KE) Nru 168/2007 fir-rigward tal-adozzjoni ta' Qafas Pluriennali għall-Aġenzija tal-Unjoni Ewropea għad-Drittijiet Fundamentali għall-2007-2012 MEMORANDUM TA’ SPJEGAZZJONI KUNTEST TAL-PROPOSTA Raġunijiet għall-proposta u l-għanijiet tagħha Fil-15 ta' Frar 2007, il-Kunsill adotta r-Regolament (KE) Nru 168/2007 (ir-Regolament)[1] li jistabbilixxi Aġenzija tal-Unjoni Ewropea għad-Drittijiet Fundamentali (l-Aġenzija). L-Aġenzija bdiet topera fl-1 ta' Marzu 2007. Skont l-Artikolu 5 tar-Regolament, l-oqsma tematiċi ta' attività tal-Aġenzija għandhom jiġu deċiżi mill-Kunsill permezz ta' Qafas Pluriennali. Il-Kunsill għamel dan permezz tal-adozzjoni tad-Deċiżjoni tal-Kunsill (2008/203/KE) tat-28 ta’ Frar 2008 li timplimenta r-Regolament (KE) Nru 168/2007 fir-rigward tal-adozzjoni ta’ Qafas Pluriennali għall-Aġenzija tal-Unjoni Ewropea għad-Drittijiet Fundamentali għall-2007-2012 (il-Qafas Pluriennali)[2]. L-għan ta' din il-proposta hija li jsiru emendi għall-Qafas Pluriennali tal-Aġenzija sabiex din tkun tista' twettaq ħidmietha fl-oqsma tal-kooperazzjoni ġudizzjarja f'materji kriminali u l-kooperazzjoni tal-pulizija. Kuntest ġenerali Fit-30 ta' Ġunju 2005, il-Kummissjoni pproponiet[3] li toħloq Aġenzija għad-Drittijiet Fundamentali. Għal dan il-għan, ġew proposti żewġ strumenti. (i) Regolament tal-Kunsill "li jistabbilixxi Aġenzija tal-Unjoni Ewropea għad-Drittijiet Fundamentali", ibbażat fuq l-artikolu 308 tat-Trattat tal-KE, u (ii) Deċiżjoni tal-Kunsill "li tagħti s-setgħa lill-Aġenzija tal-Unjoni Ewropea għad-Drittijiet Fundamentali li twettaq ħidmietha fl-oqsma msemmija fit-titolu VI tat-Trattat tal-Unjoni Ewropea", ibbażata fuq l-Artikoli 30, 31 u 34(2)(c) tat-Trattat dwar l-UE. Madanakollu, in-negozjati tal-Kunsill ppermettew biss għall-adozzjoni (fil-15 ta' Frar 2007) tal-istrument li jippermetti li l-aġenzija twettaq ħidmietha fl-ambitu tal-kompetenzi tal-Komunità (ir-Regolament (KE) Nru 168/2007). Il-Kunsill iddeċieda li ma jadottax l-istrument li jippermetti li l-Aġenzija twettaq ħidmietha fl-oqsma li jaqgħu taħt it-Titolu VI tat-Trattat dwar l-UE[4]. Il-Kummissjoni għadha tikkunsidra li l-Aġenzija għad-Drittijiet Fundamentali għandha tkun tista' twettaq ħidmietha (kif definiti mir-Regolament), fl-oqsma tal-kooperazzjoni ġudizzjarja f'materji kriminali u l-kooperazzjoni tal-pulizija. In-natura legalment vinkolanti tal-Karta tad-Drittijiet Fundamentali u t-tneħħija tal-hekk imsejħa "kolonni" jipprovdu każ aktar b'saħħtu favur iż-żieda ta' dawn l-oqsma mal-attivitajiet tal-Aġenzija. Ir-Regolament (KE) Nru 168/2007 ġie adottat abbażi tal-Artikolu 308 ta' dak li kien it-Trattat dwar il-KE. Wara d-dħul fis-seħħ tat-Trattat ta' Lisbona, verżjoni emendata ta' dan l-artikolu issa saret l-Artikolu 352 tat-Trattat dwar il-Funzjonament tal-Unjoni Ewropea (TFUE). Materji li preċedentement kienu inklużi taħt it-Titolu VI tat-Trattat dwar l-UE (dik li kienet "it-tielet kolonna") issa saru kapitolu 4 ("Kooperazzjoni ġudizzjarja f'materji kriminali") u 5 ("Kooperazzjoni tal-Pulizija") tat-Titolu V ("Żona ta' libertà, sigurtà u ġustizzja) tat-TFUE. L-Artikolu 352 tat-TFUE japplika għall-materji kollha li jaqgħu taħt l-ambitu ta' dan it-Trattat. Konsegwentement, ma hemm l-eba ħtieġa ta' emenda għar-Regolament (KE) Nru 168/2007 sabiex l-ambitu tiegħu jiġi estiż għal materji li issa huma koperti mit-Titolu V tat-TFUE. Madanakollu, il-Qafas Pluriennali kurrenti ma jinkludix il-kooperazjoni ġudizzjarja f'materji kriminali u ta' kooperazzjoni tal-pulizija fost l-oqsma tematiċi li fihom tista' twettaq ħidmietha l-Aġenzija. Għaldaqstant huwa meħtieġ li dan jiġi emendat sabiex l-Aġenzija tkun tista' twettaq ħidmietha f'dawn l-oqsma. KONSULTAZZJONI MAL-PARTIJIET INTERESSATI U EVALWAZZJONI TAL-IMPATT Il-Kummissjoni nediet konsultazzjoni pubblika wiesgħa qabel ma ressqet il-proposta għall-ħolqien ta' Aġenzija għad-Drittijiet Fundamentali. Il-partijiet interessati kienu wrew ix-xewqa qawwija li l-oqsma tal-kooperazzjoni ġudizzjarja f'materji kriminali u l-kooperazzjoni tal-pulizija jiġu inklużi fl-ambitu tal-attivitajiet tal-Aġenzija. Ir-riżultati ta' din il-konsultazzjoni kienu parti mill-valutazzjoni tal-impatt[5] li takkumpanja l-proposta li, kif inhu spjegat aktar 'il fuq, diġà kienet taħseb għall-inklużjoni ta' materji li jaqgħu taħt it-Titolu VI ta' dak li kien it-Trattat dwar l-EU fl-ambitu tal-attivitajiet tal-Aġenzija. Minn dakinhar, il-partijiet interessati baqgħu jlissnu x-xewqa tagħhom li l-Aġenzija twettaq ħidma f'dawk l-oqsma wkoll. ASPETTI LEGALI TAL-PROPOSTA Kontenut tal-azzjoni proposta L-emenda proposta żżid element addizzjonali mal-lista ta' oqsma tematiċi stipulati fl-Artikolu 2 tad-Deċiżjoni tal-Kunsill. Bażi legali Il-Kummissjoni tikkunsidra li l-Artikolu 5(1) tar-Regolament 168/2007 huwa bażi legali sekondarja fit-tifsira tas-sentenza tal-Qorti Ewropea tal-Ġustizzja fil-kawża C-133/06[6]. Għaldaqstant, il-bażi legali tal-proposta kurrenti għandha tkun l-istess bħal dik tar-Regolament, jiġifieri, l-Artikolu 352 kurrenti tat-TFUE. IMPLIKAZZJONI BAġITARJA Il-proposta ma għandha ebda implikazzjoni baġitarja. Hija ser tkabbar il-Qafas Plurienali tal-Aġenzija sabiex tippermettilha twettaq ħidmietha fil-qasam tal-kooperazzjoni tal-pulizija u dik ġudizzjarja f'materji kriminali fil-proġetti li l-awtorità baġitarja diġà allokat riżorsi għalihom. SPJEGAZZJONI DETTALJATA TAL-PROPOSTA Il-proposta żżid l-oqsma tal-kooperazzjoni ġudizzjarja f'materji kriminali u l-kooperazzjoni tal-pulizija mal-oqsma tematiċi tal-Qafas Pluriennali kurrenti. Skont il-kapitoli 4 u 5 tat-Titolu V tat-TFUE, l-Unjoni Ewropea tista' tadotta diversi miżuri f'dawn l-oqsma, li f'xi każi jqajmu kwistjonijiet delikati b'rabta mad-drittijiet fundamentali. Permezz tal-ħidma tagħha fl-oqsma ta' kooperazjoni ġudizzjarja f'materji kriminali u ta' kooperazzjoni tal-pulizija, l-Aġenzija ser tikkontribwixxi għall-għan tal-Unjoni li tiżgura li l-miżuri li tadotta, u kif ukoll l-implimentazzjoni tagħhom, ikunu konformi mal-Karta tad-Drittijiet Fundamentali. 2010/0347 (APP) Proposta għal DEĊIŻJONI TAL-KUNSILL li temenda d-Deċiżjoni 2008/203/KE tat-28 ta' Frar 2008 li timplimenta r-Regolament (KE) Nru 168/2007 fir-rigward tal-adozzjoni ta' Qafas Pluriennali għall-Aġenzija tal-Unjoni Ewropea għad-Drittijiet Fundamentali għall-2007-2012 IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 352 tiegħu, Wara li kkunsidra l-proposta mill-Kummissjoni Europea[7], Wara li l-abbozz tal-att leġiżlattiv intbagħat lill-Parlamenti nazzjonali, Wara li kkunsidra l-kunsens tal-Parlament Ewropew[8], Filwaqt li jaġixxi skont proċedura leġiżlattiva speċjali, Billi: (1) Sabiex l-Aġenzija twettaq ħidmietha tajjeb, l-oqsma tematiċi preċiżi ta-attività tagħha kellhom ikunu deċiżi minn Qafas Pluriennali li jkopri ħames snin kif stipulat fl-Artikolu 5 (2) tar-Regolament (KE) Nru 168/2007. (2) L-ewwel Qafas Pluriennali ġie addotat mill-Kunsill fid-Deċiżjoni 2008/203/KE tat-28 ta’ Frar 2008 li timplimenta r-Regolament (KE) Nru 168/2007 fir-rigward tal-adozzjoni ta’ Qafas Pluriennali għall-Aġenzija tal-Unjoni Ewropea għad-Drittijiet Fundamentali għall-2007-2012[9]. (3) Madanakollu, il-Qafas pluriennali kurrenti ma jinkludix l-oqsma temtiċi tal-kooperazzjoni ġudizzjarja f'materji kriminali u tal-kooperazzjoni tal-pulizija. (4) Fil-mument tal-adozzjoni tar-Regolament (KE) Nru 168/2007, il-Kunsill kien qabel li, qabel il-31 ta' Diċembru 2009, jeżamina mill-ġdid il-kompetenza tal-Aġenzija għad-Drittijiet Fundamentali bil-għan tal-possibbiltà li jestendiha sabiex tkopri l-oqsma tal-kooperazzjoni tal-pulizija u dik ġudizzjarja f'materji kriminali, u stieden lill-Kummissjoni sabiex tressaq proposta għal dan il-għan kif xieraq. (5) Il-kooperazzjoni ġudizzjarja f'materji kriminali u l-kooperazzjoni tal-pulizija huma rregolati mill-kapitoli 4 u 5, rispettivament, tat-Titolu V tat-Trattat dwar il-Funzjonament tal-Unjoni Ewropea. Hija meħtieġa modifika fuq il-Qafas Pluriennali sabiex l-Aġenzija għad-Drittijiet Fundamentali tkun tista' twettaq ħidmietha f'dawn l-oqsma, ADOTTA DIN ID-DEĊIŻJONI: Artikolu 1 Id-Deċiżjoni 2008/203/KE hija emendata kif ġej: Fl-Artikolu 2, għandu jiżdied il-punt li ġej: "(j) kooperazzjoni ġudizzjarja f'materji kriminali u l-kooperazzjoni tal-pulizija." Artikolu 2 Din id-Deċiżjoni għandha tidħol fis-seħħ fl-għoxrin jum wara l-pubblikazzjoni tagħha f' Il-Ġurnal Uffiċjali tal-Unjoni Ewropea . Artikolu 3 Din id-Deċiżjoni hija indirizzata lill-Istati Membri. Magħmul fi Brussel, …. 2010 Għall-Kunsill Il-President [1] ĠU L 53, 22.2.2007, p.1. [2] ĠU L 63, 7.3.2008, p.14. [3] COM (2005) 280 finali. [4] Dak iż-żmien, il-Kunsill għamel id-dikjarazzjoni li ġejja: " Il-Kunsill jaqbel li, qabel il-31 ta' Diċembru 2009, jeżamina mill-ġdid il-kompetenza tal-Aġenzija għad-Drittijiet Fundamentali, bil-għan tal-possibbiltà li jestendiha sabiex tkopri l-oqsma tal-kooperazzjoni tal-pulizija u dik ġudizzjarja f'materji kriminali. Il-Kunsill jistieden lill-Kummissjoni sabiex tressaq proposta għal dan il-għan, kif xieraq. " (Addendum għall-abbozz tal-minuti tal-2781 laqgħa tal-Kunsill tal-Unjoni Ewropea (Ġustizzja u affarijiet interni), li saret fi Brussell fil-15 ta' Frar 2007. Dokument 6396/07 ADD 1, PV/CONS 7 ĠAI 80, tas-27 ta' Frar 2007). [5] Ara r-Rapport SEC(2005)849, 30.6.2005. [6] C-133/06 il-Parlament v il-Kunsill, sentenza tas-6 ta' Mejju 2008 [7] ĠU C , , p.: [8] ĠU C , , p.: [9] ĠU L, 63, 7.3.2008, p. 14.